ธุรกิจ: ลูกชายโดนัลด์ ทรัมป์ บินเปิดสนามกอล์ฟที่ดูไบ
IMF อนุมัติเงินกู้ 5 พันล้านดอลลาร์ให้กับมองโกเลีย / SpaceX ประสบความสำเร็จในการปล่อยกระสวยจากแท่นยิงที่ฟลอริด้า
อิริค ทรัมป์ และโดนัลด์ ทรัมป์ จูเนียร์ ลูกชายสองคนของประธานาธิบดีทรัมป์ บินไปเปิดสนามกอล์ฟที่นครดูไบ ประเทศสหรัฐอาหรับเอมิเรตส์ ทั้งคู่เป็นผู้สานต่อกิจการของ Trump Organization หลังโดนัลด์ ทรัมป์ ขึ้นรับตำแหน่งประธานาธิบดีสหรัฐฯ เมื่อเดือนที่แล้ว อย่างไรก็ตาม สำนักข่าว Associated Press กล่าวว่าสนามกอล์ฟแห่งนี้ ที่ชื่อ Trump International Golf Club อาจทำให้เกิดคำถามเพิ่มขึ้นเรื่องผลประโยชน์ทับซ้อนระหว่างกิจการครอบครัวและอำนาจในการบริหารประเทศของประธานาธิบดีทรัมป์ Associated Press รายงานด้วยว่า บริษัทในเครือ Trump Organization มีแผนเปิดสนามกอล์ฟแห่งที่สองที่นครดูไบในอนาคตด้วย บริษัทสินค้าอาหาร Kraft Heinz ถอนการเสนอซื้อ Unilever หลังจากที่ราคาเสนอซื้อ 143,000 ล้านดอลลาร์ถูกมองว่าต่ำเกินไป อย่างไรก็ตาม นักวิเคราะห์กล่าวว่า Kraft Heinz ยังคงมองหากิจการที่จะเข้าซื้อต่อไป สินค้าในเครือ Kraft Heinz ประกอบด้วย ไส้กรอกยี่ห้อ Oscar Mayer และขนม Jell-O ส่วน Unilever เป็นมีสินค้าอาหารในเครือ เช่น มายองเนส Hellman’s ชา Lipton และผงปรุงรส Knorr เป็นต้น สินค้าอาหารเหล่านี้ยังไม่รวมของใช้ในเครือ Unilever อย่างสบู่ Dove ด้วย บริษัท SpaceX ประสบความสำเร็จในการปล่อยกระสวยลำเลียงสิ่งของสู่ชั้นบรรยากาศจากแท่นยิงประวัติศาสตร์ 39A ที่ศูนย์ Kennedy Space Center ในรัฐฟลอริด้า ที่เคยใช้ส่งมนุษย์สู่ดวงจันทร์เป็นครั้งแรก สิ่งของที่นำส่งไปในกระสวยที่ไม่มีมนุษย์เดินทางไปด้วยครั้งนี้มีจุดหมายปลายทางที่สถานีอวกาศนานาชาติ